**RUS-Kalenderen 2015 for**

**Matematik, Matematik-Økonomi og Matematik-Teknologi**

**- med tilbud til DIG og din gruppe**

Som ny studerende bliver man overdænget af tilbud om diverse arrangementer, men man glemmer dem dog lynhurtigt igen. Derfor har vi forsøgt at samle de vigtigste arrangementer i en kalender for jer. September er en måned spækket med fede tilbud, som I skulle tage at benytte jer af - det er jeres studiestart, og selvom der er meget, der skal nås, gælder det jo om at udvide sin horisont, møde nye mennesker og lære om universitet, hinanden og byen. Dette kan gøres ved at benytte sig af nogle af alle de sociale arrangementer. Nogle af arrangementerne er arrangeret kun for jeres skyld – andre er arrangementer for alle studerende. Kig det igennem og deltag i så meget som muligt! De arrangementer der er understregede, er dem, som jeres tutorer og instruktører har stablet på benene. Disse arrangementer håber og tror vi på, at I vil prioritere højt. I kan jo hænge kalenderen op i grupperummet, så I husker alle arrangementerne?

**Tirsdag den 1. september kl. 17:00**

**– *Studiestartsfest i Gigantium.***

Årets mest spektakulære fest og landets største Studiestartsfest! Studentersamfundet sørger for festen og en DJ sørger for, at du kommer ud at ryste røv som Beyoncé. Du MÅ deltage. Billetter hjælper din tutor dig med at købe online. Prisen er irrelevant!

* **Fredag den 4. september kl.12:30**
* ***– Informationsmøde, bl.a. med information om Ruskursus!***

Obligatorisk møde med informationer om en række af de ting der foregår på Universitetet, informtion om Ruskursus samt uddeling. Det er meget vigtigt at **ALLE møder op** til dette møde! Det foregår i Auditorium 3.

* **Fredag den 4. september kl.13:00 – 20:00**
* ***– Grill’N’Greet***

Studentersamfundet afholder Grill’N’Greet på Fib.15, hvor du får muligheden for at møde din studenterorganisation og alle de forskellige og super fede grupper her på Aalborg Universitet. Grupperne består af frivillige studerende som dig selv, og du kan blive en del af dem! Så hvis du synes, at det kunne være fedt at møde en masse studerende og skabe et større netværk, samt spise en masse hotdogs, så kom da til Grill’N’Greet! Mere info: <https://www.facebook.com/events/969579053062386/>

* **Fredag den 4. september kl. 14:00**
* **– *Første rigtige fredagsbar!***

Mød op i BasisBaren og drik en fyraftensøl med dine medstuderende – og lad det blive til en god fredagstradition.

**Tirsdag den 8. september kl. 17:00**

***– Hvervemøde i BasisBaren – med gratis Øl.***

Kunne du tænke dig at være bartender og være en del af den største studenterorganisation i Danmark? Basisbaren er den første bar du som studerende kommer til at møde, og ønsker du at være en del af Basisbarens ledelse, så mød op og bliv valgt ind som enten Høvding, PR-fætter, Formand, Kasserer eller Indkøber. Hvis du ikke har lyst til at lede Basisbaren, så mød op og få en gratis øl, og skriv dig op som bartender! Mere information på [www.BasisBaren.dk](http://www.basisbaren.dk/)

**Tirsdag den 8. september kl.14:30**

***– Knoldbold i Fjordmarken (over for Kvickley ved Første Studieår)***

Knoldbold: subst. [knålgbålg] Ældre nordisk boldspil, der spilles af nystartede universitetsstuderende, der oftest er let berusede. Reglerne forsvandt lidt før klør konge var knægt, og der er stadig uenighed om boldens udformning samt de øvrige regler, men underholdende er det skam altid. Tilmeld din gruppe – det plejer at være en rigtig god dag, ofte efterfulgt af fællesspisning om aftenen!

**Fredag den 11. september kl. 14:00**

***– Ølympiske Lege på Fjordmarken.***

En gang om året samles universitetets klogeste, bedste og kønneste hoveder til De Ølympiske Lege - ØL. På en sagnomspunden kampplads i det centrale Aalborg samles masserne for at overvære giganternes kamp. Efter den ølympiske ild er blevet tændt og den ølympiske hymne er sunget, går   
legene i gang med de 5 ølympiske discipliner.  Legene er åbne for alle studerende ved Aalborg Universitet. I anledning af den store dag flytter BasisBaren til Fjordmarken. Tilmelding sker via facebook – spørg din tutor om hjælp !

**Tirsdag den 15. september kl.17:00**

***– PUBCRAWL med start på Gammeltorv (ved Studenterhuset)***

Det er som traditionen byder ikke en rigtig studiestart uden en frisk aften med introduktion til Aalborgs natteliv i selskabet med de gæve grønne riddere! Jeres tutorer tager Jer med rundt på alternative steder, hvor man kan indtage sin øl. Det plejer at være rigtig sjovt, og I møder de andre studerende på jeres retning.

**Fredag den 18. september kl. 12:30**

***– Boatrace på Klingenbergsøen***

Gummibådsrace på Klingenbergsøen ved Fibigerstræde 15, hvor det meste af universitetet er samlet. Her dystes om hvem der er bedst til at sejle i gummibåd – og alle kneb gælder! Der er præmier og vandrepokal til det vindende hold. Tilmeld din gruppe – I vil helt sikkert få en sjov eftermiddag! Mere info og tilmelding på [www.facebook.com/events/347733868693121/](http://www.facebook.com/events/347733868693121/)

**Fredag den 25. september kl. 14:00**

***– UniRun.***

Kom og løb om kap med alle andre fra universitetet, du kan selv vælge om du vil løbe 5 eller 10 kilometer. Tilmelding sker på [www.unirun.aau.dk/](http://www.unirun.aau.dk/)

**Mandag den 28. september kl. ??**

***– Hygge arrangement***

Kom og få en hyggelig aften med jeres medstudenrende og tutor! Der vil blive sat film på, måske der er lidt popcorn og andet godt til ganen. Der vil desuden også være tid til at i kan snakke sammen i jeres RUS-grupper, så i kan planlægge lækker kage og udklædning til RUS-kurset.

**Onsdag den 30. september til fredag den 2.oktober**

***– Ruskursus!!!***

Der er mødepligt til kurset – og har du ikke mulighed for at komme med, skal du lige en tur omkring din sekretær og snakke med hende om det. Det er vigtigt at I engagerer Jer i planlægningen af kurset. Det er Jeres ruskursus – og I skal være med til at gøre det til den fedeste oplevelse i hele rusperioden! Meget mere info følger på informationsmødet!

* **Lørdag den 10. oktober kl. 19:30**

***– Rusfest!***Som afslutning på din periode som ny studerende, afholdes en fest kun for dig og dine tutorer!  Festen afholdes i hovedkantinen på Fib. 15 og afslutter rus-perioden med manér.